Recepció del Club de Gimnàstica Rítmica Morvedre a l'Ajuntament de Sagunt pels seus èxits recents
16 de juliol 2018

![](/media/5svnptnr/54-img_4731-c.jpg)  

  

L'Ajuntament de Sagunt ha rebut el Club de Gimnàstica Rítmica Morvedre per a felicitar-los pel treball aconseguit durant la temporada 2017 - 2018 i el seu èxit recent en el Campionat d'Espanya. Esta temporada el club ha aconseguit tres campions nacionals en diferents modalitats.

  

En la recepció han estat presents l'alcalde de Sagunt, Quico Fernández; el regidor d'Esports, Miguel Chover; el president del club, Luis Marín; els gimnastes Álvaro Pradas,  Claudia Guzmán i José Cabrera, i les entrenadores Inés Gaspar i Andrea Ariño.

  

Álvaro Pradas es va proclamar campió d'Espanya en la categoria sènior masculí després d'haver aconseguit la medalla d'or en tres aparells, concretament en corda, cércol i maces. Així mateix, en categoria masculina, José Cabrera va aconseguir el bronze amb el seu exercici de pilota.

  

Per la seua part, Claudia Guzmán va aconseguir la setena posició en la categoria sènior femení de la classificació general a més del campionat d'Espanya per autonomies en alçar-se com a vencedora la Comunitat Valenciana. De la mateixa manera, Guzmán es va classificar per a les finals per aparells de cércol i maces, on va aconseguir la medalla de bronze en la primera i la d'or en la segona.

  

Al juny es va realitzar una fase provincial i una fase autonòmica a Sagunt de gimnàstica estètica de grup, la qual es va realitzar per primera vegada, i el Club de Gimnàstica Rítmica Morvedre va ser l'únic que va tindre representació en les cinc categories, a més de ser el campió provincial en les cinc categories i l'autonòmic.

  

![](/media/reypz0ak/54-img_4712-c.jpg)  
  

Entre els èxits de la temporada destaca, com afirma Miguel Chover, **“en un esport eminentment femení, que hi haja valents com José i Álvaro que hagen decidit ficar-se en ell i a més amb este èxit jo crec que és sinònim d'igualtat, sinònim que l'esport no té límits i sinònim que l'esport que es practica amb afecte, amb amor, amb dedicació té molts triomfs”.**

A més, afirma: **“La gimnàstica, juntament amb l'handbol, són els esports més arrelats a la nostra ciutat i per tant els èxits que vosaltres porteu en la gimnàstica no ens sorprenen. Ens alegren, però no ens sorprenen, perquè sabem que el treball que s'està fent és un treball seriós, continuat, eficaç, amb unes entrenadores magnífiques que abans d'entrenadores van ser gimnastes”.**

L'alcalde, Quico Fernández, ha felicitat el club: **“Enhorabona en nom de tots els ciutadans, perquè l'esforç és sobretot vostre, és un esforç individual però també és un esforç d'un club que crec que està fent les coses molt bé des de fa molt de temps, que fa un gran esforç. És com una gran família on cada dia es va treballant perquè cada dia es vaja millorant. La ciutat ajuda invertint en instal·lacions, invertint en ajudes perquè tothom puga fer esport i que les persones que destaquen tinguen totes les oportunitats que es mereixen independentment de qualsevol circumstància econòmica o familiar”.**

Luis Marín ha declarat: **“Per a nosaltres crec que 2018 ha sigut una gran temporada, des de la vegada que vam tindre l'última recepció per part d’esta corporació amb la copa base que vam tindre els dos conjunts també campió i subcampió d'Espanya, he de dir que el club està molt content, molt orgullós del resultat”.** D'altra banda, ha volgut donar les gràcies als integrants del club **“i felicitar els nostres gimnastes, a l'equip tècnic, que no està tot present ací i sobretot als pares i socis que són els que col·laboren amb el club”.​**

​​

*   [](http://www.facebook.com/sharer.php?u=https://aytosagunto.es/va/actualitat/recepcio-del-club-de-gimnastica-ritmica-morvedre-a-l-ajuntament-de-sagunt-pels-seus-exits-recents/ "Facebook")
*   [](http://twitter.com/share?url=https://aytosagunto.es/va/actualitat/recepcio-del-club-de-gimnastica-ritmica-morvedre-a-l-ajuntament-de-sagunt-pels-seus-exits-recents/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/recepcio-del-club-de-gimnastica-ritmica-morvedre-a-l-ajuntament-de-sagunt-pels-seus-exits-recents/ "Linked In")
*   [](mailto:?body=https://aytosagunto.es/va/actualitat/recepcio-del-club-de-gimnastica-ritmica-morvedre-a-l-ajuntament-de-sagunt-pels-seus-exits-recents/)